b"\n_START_ARTICLE_\nDeath Walks Behind You\n_START_SECTION_\nTaustaa\n_START_PARAGRAPH_\nThe Crazy World of Arthur Brown -yhtyeen j\xc3\xa4ljilt\xc3\xa4 vuonna 1969 perustettu Atomic Rooster julkaisi esikoisalbuminsa vuonna 1970. Kyseinen levy Atomic Rooster myi kohtalaisesti ylt\xc3\xa4en Britanniassa sijalle 49._NEWLINE_Yhtyeen laulaja-basisti Nick Graham sek\xc3\xa4 rumpali Carl Palmer kuitenkin j\xc3\xa4ttiv\xc3\xa4t yhtyeen, jolloin siihen liittyiv\xc3\xa4t uusina j\xc3\xa4senin\xc3\xa4 laulaja-kitaristi John Du Cann ja rumpali Paul Hammond. T\xc3\xa4m\xc3\xa4 oli kokoonpano ennen uuden albumin, Death Walks Behind Youn, \xc3\xa4\xc3\xa4nitt\xc3\xa4mist\xc3\xa4.\n_START_SECTION_\nMusiikki\n_START_PARAGRAPH_\nDeath Walks Behind Youn materiaali on sekoitus draamaa, \xe2\x80\x9dkammottavaa pelkoa\xe2\x80\x9d sek\xc3\xa4 huumoria, mik\xc3\xa4 kuvasti psyykeongelmista k\xc3\xa4rsineen yhtyeen johtohahmon ja kosketinsoittajan Vincent Cranen omaa persoonaa. Musiikillisesti levy on heavy metal -vaikutteinen. Crane vastasi albumin sovituksista sek\xc3\xa4 soitti bassoraidat kosketinsoittimillaan joko vasenta k\xc3\xa4tt\xc3\xa4\xc3\xa4n tai jalkiota k\xc3\xa4ytt\xc3\xa4en.\n_START_SECTION_\nYleist\xc3\xa4 kappaleista\n_START_PARAGRAPH_\nMusiikkin\xc3\xa4ytteet_NEWLINE_\xe2\x80\x9dDeath Walks Behind You\xe2\x80\x9d_NEWLINE_Albumin avausraitaa on pidetty yhten\xc3\xa4 varhaisimmista heavy metal -kappaleista._NEWLINE_\xc3\x84\xc3\xa4nitiedostojen kuunteluohjeet_NEWLINE_\xe2\x80\x9dVug\xe2\x80\x9d_NEWLINE_\xe2\x80\x9dVug\xe2\x80\x9d on ensimm\xc3\xa4inen levyn kahdesta instrumentaalista._NEWLINE_\xc3\x84\xc3\xa4nitiedostojen kuunteluohjeet_NEWLINE_\xe2\x80\x9dI Can't Take No More\xe2\x80\x9d_NEWLINE_\xe2\x80\x9dI Can't Take No Moresta\xe2\x80\x9d kaavailtiin single\xc3\xa4. Kappaleessa korostuu yhtyeen j\xc3\xa4senten v\xc3\xa4linen vuorovaikutus._NEWLINE_\xc3\x84\xc3\xa4nitiedostojen kuunteluohjeet_NEWLINE_Avausraita \xe2\x80\x9dDeath Walks Behind You\xe2\x80\x9d on synk\xc3\xa4t sanoitukset sis\xc3\xa4lt\xc3\xa4v\xc3\xa4 raskas kappale, jossa John Du Cannin kitaransoitto on t\xc3\xa4rke\xc3\xa4ss\xc3\xa4 roolissa. Sit\xc3\xa4 on pidetty er\xc3\xa4\xc3\xa4n\xc3\xa4 ensimm\xc3\xa4isist\xc3\xa4 esimerkeist\xc3\xa4 heavy metal -tyylist\xc3\xa4 ja kappaleen vaikutuksen on sanottu kuuluvan esimerkiksi Iron Maiden- ja Megadeth-yhtyeiden musiikissa. Riffi\xc3\xa4, joka alkaa kappaleen pianointron j\xc3\xa4lkeen, on kutsuttu puhtaaksi death metaliksi. Kappale on albumin tunnetuimpia._NEWLINE_Vincent Crane oli pohjimmiltaan jazzmuusikko, mik\xc3\xa4 kuuluu levyn toisessa kappaleessa; \xe2\x80\x9dVug\xe2\x80\x9d-instrumentaalissa. Siin\xc3\xa4 on bluesahtava ja sekava komppi, johon Hammond-urut tuovat sis\xc3\xa4lt\xc3\xb6\xc3\xa4. Kolmas raita \xe2\x80\x9dTomorrow Night\xe2\x80\x9d on edelt\xc3\xa4j\xc3\xa4\xc3\xa4ns\xc3\xa4 verrattuna yksinkertainen kappale, jossa on \xe2\x80\x9dt\xc3\xb6mistelev\xc3\xa4\xe2\x80\x9d komppi, jota tehostaa jatkuvasti soiva lehm\xc3\xa4nkello. P\xc3\xa4\xc3\xa4osassa on Cranen pianonsoitto. Kappaleesta tuli singlen\xc3\xa4 ilmestyess\xc3\xa4\xc3\xa4n hitti, ja sit\xc3\xa4 on pidetty er\xc3\xa4\xc3\xa4n\xc3\xa4 \xe2\x80\x9dpelottavimmista\xe2\x80\x9d rakkauslauluista, jotka ovat p\xc3\xa4\xc3\xa4sseet Britannian listalle. \xe2\x80\x9d7 Streets\xe2\x80\x9d on John Du Cannin s\xc3\xa4vellys, jossa ovat esill\xc3\xa4 kitara sek\xc3\xa4 Vincent Cranen kirkkourkuefekti._NEWLINE_John Du Cannin panos kitaristina on vahva my\xc3\xb6s B-puolen aloittavassa \xe2\x80\x9dSleeping for Yearsiss\xc3\xa4\xe2\x80\x9d, josta muodostui ilmestyess\xc3\xa4\xc3\xa4n yksi Atomic Roosterin suosituimmista kappaleista. Kappale oli my\xc3\xb6s Atomic Roosterin ensimm\xc3\xa4inen, jota Du Cann oli mukana ty\xc3\xb6st\xc3\xa4m\xc3\xa4ss\xc3\xa4. Siin\xc3\xa4 sek\xc3\xa4 \xe2\x80\x9dI Can't Take No Moressa\xe2\x80\x9d korostuu kosketinsoittaja Vincent Cranen, kitaristi John Du Cannin ja rumpali Paul Hammondin v\xc3\xa4linen vuorovaikutus. \xe2\x80\x9dI Can't Take No Moresta\xe2\x80\x9d kaavailtiin jopa single\xc3\xa4, mutta lopulta yksimielisell\xc3\xa4 p\xc3\xa4\xc3\xa4t\xc3\xb6ksell\xc3\xa4 yhtye julkaisi singlen\xc3\xa4 \xe2\x80\x9dTomorrow Nightin\xe2\x80\x9d. \xe2\x80\x9dNobody Else\xe2\x80\x9d on levyn ainoa rauhallinen kappale, ja se muistuttaa esikoisalbumin kappaletta \xe2\x80\x9dWinter\xe2\x80\x9d. Levyn p\xc3\xa4\xc3\xa4tt\xc3\xa4\xc3\xa4 kahdeksanminuuttinen instrumentaali \xe2\x80\x9dGershatzer\xe2\x80\x9d, joka sis\xc3\xa4lt\xc3\xa4\xc3\xa4 Vincent Cranen urku- ja Paul Hammondin rumpusoolon. Kappaletta on pidetty levyn \xe2\x80\x9dsuurena kliimaksina\xe2\x80\x9d. Vincent Crane kirjoitti kappaleen alun perin pelk\xc3\xa4ksi livenumeroksi, mutta lopulta se p\xc3\xa4\xc3\xa4tettiin ottaa mukaan albumille.\n_START_SECTION_\nJulkaisu ja vastaanotto\n_START_PARAGRAPH_\nDeath Walks Behind Youn julkaisi Britanniassa joulukuussa 1970 B&C Records, ja Yhdysvalloissa ja Kanadassa sen julkaisi erilaisella kannella varustettuna Elektra Records seuraavan vuoden puolella. Toisin kuin Amerikan-julkaisu, brittipainos oli malliltaan avattavakantinen (gatefold). L\xc3\xa4nsi-Saksassa levyn julkaisi Philips Records. Lis\xc3\xa4ksi my\xc3\xb6hemmin on ilmestynyt lukuisia uusintapainoksia CD-formaatissa alkuper\xc3\xa4isen LP-formaatin lis\xc3\xa4ksi. N\xc3\xa4ihin lukeutuu muun muassa vuonna 2004 ilmestynyt Expanded Deluxe Edition, joka sis\xc3\xa4lt\xc3\xa4\xc3\xa4 alkuper\xc3\xa4isen materiaalin lis\xc3\xa4ksi kuusi bonuskappaletta._NEWLINE_Albumi muodostui yhtyeen sek\xc3\xa4 taiteelliseksi ett\xc3\xa4 kaupalliseksi lakipisteeksi. Se ylsi brittilistalla sijalle 12 ja s\xc3\xa4ilyi top 40:ss\xc3\xa4 yhteens\xc3\xa4 kahdeksan viikkoa. Yhdysvalloissa sijoitus oli 90, ja L\xc3\xa4nsi-Saksassa levy ylsi niukasti top 40:een. Lis\xc3\xa4ksi albumilta julkaistu single \xe2\x80\x9dTomorrow Night\xe2\x80\x9d p\xc3\xa4\xc3\xa4si Britanniassa sijalle 11._NEWLINE_Albumi on saanut j\xc3\xa4lkeenp\xc3\xa4in hyvi\xc3\xa4 arvosteluita. Allmusicin Dave Thompsonin mukaan Death Walks Behind You on Atomic Roosterin levyist\xc3\xa4 se, josta yhtye muistetaan. H\xc3\xa4n kutsui albumia mestariteokseksi, kehui sen kansikuvaa, ja antoi arvostelussaan levylle 4.5 t\xc3\xa4hte\xc3\xa4 viidest\xc3\xa4 mahdollisesta. Rateyourmusic.com-sivuston k\xc3\xa4ytt\xc3\xa4j\xc3\xa4t puolestaan noteerasivat Death Walks Behind Youn vuoden 1970 107:nneksi parhaaksi albumiksi. Saman sivuston kaikkien aikojen albumien listalla levy ylsi sijalle 3 193._NEWLINE_Levy\xc3\xa4 on kutsuttu j\xc3\xa4lkeenp\xc3\xa4in my\xc3\xb6s hard rock -genren maamerkiksi ja mestariteokseksi. Albumia pidet\xc3\xa4\xc3\xa4n Atomic Roosterin kaupallisena ja taiteellisen\xc3\xa4 huipentumana._NEWLINE_Levyn pahaenteisess\xc3\xa4 kannessa on kuva pelokkaann\xc3\xa4k\xc3\xb6isest\xc3\xa4 erakosta, joka on per\xc3\xa4isin William Blaken maalauksesta Nebuchadnezzar. Levyn mukana tuli my\xc3\xb6s kuvia yhtyeen j\xc3\xa4senist\xc3\xa4 hautausmaalla."